
Parlamentul  României

Camera  Deputaților

Comisia pentru industrii și servicii

București, 17.03.2021
                   Nr.4c-3/150/2021
AVIZ
asupra proiectului de Lege privind aprobarea Ordonanţei de urgenţă a Guvernului nr.227/2020 pentru modificarea şi completarea Ordonanţei de urgenţă a Guvernului nr.37/2020 privind acordarea unor facilităţi pentru creditele acordate de instituţii de credit şi instituţii financiare nebancare anumitor categorii de debitori


În conformitate cu prevederile art.94 și 115 alin.(3) din Regulamentul Camerei Deputaților, republicat, Comisia pentru industrii și servicii a fost sesizată pentru aviz, în procedură de urgență, care va fi transmis Comisiei pentru buget, finanțe și bănci și Comisiei juridice, de disciplină și imunități, care sunt sesizate în fond, cu proiectul de Lege privind aprobarea Ordonanţei de urgenţă a Guvernului nr.227/2020 pentru modificarea şi completarea Ordonanţei de urgenţă a Guvernului nr.37/2020 privind acordarea unor facilităţi pentru creditele acordate de instituţii de credit şi instituţii financiare nebancare anumitor categorii de debitori, transmis cu adresa nr. P.L.x. 116/2021 din 8 martie 2021, înregistrat la comisie sub nr.4c-3/150/2021 din 9 martie 2021.



Consiliul Legislativ, cu avizul nr.1300/30.12.2020, avizează favorabil proiectul de ordonanță de urgență cu observații și propuneri preluate de inițiator.


Senatul, în calitate de primă Cameră sesizată, a adoptat proiectul de lege în condițiile articolului 115 alineatul (5) teza a III-a din Constituția României, republicată.



Proiectul de lege are ca obiect de reglementare modificarea şi completarea Ordonanţei de urgenţă a Guvernului nr.37/2020 privind acordarea unor facilităţi pentru creditele acordate de instituţii de credit şi instituţii financiare nebancare anumitor categorii de debitori, cu modificările ulterioare, instituindu-se astfel:

- crearea posibilității de a solicita suspendarea plății ratelor de capital, dobânzilor și comisioanelor pentru o perioadă de maximum 9 luni atât pentru creditele pentru care s-a obținut deja suspendarea obligațiilor de plata, cât și pentru cele pentru care nu s-a aplicat această facilitate;

- perioada maximă de 9 luni include și perioada pentru care au fost suspendate creditele în baza moratoriului legislativ sau a unui moratoriu nonlegislativ, sau în ambele cazuri;

- solicitările pentru suspendarea plății obligațiilor pot fi transmise creditorului până la data de 15 martie 2021, acesta urmând a efectua analiza și emite decizia până cel târziu la 31 martie 2021;

- beneficiază de aceste facilități debitorii care au încheiat un contract pentru obținerea unui credit care nu a ajuns la maturitate și pentru care creditorul nu a declarat scadența anticipată, la data de 31 decembrie 2020, inclusiv, și care nu înregistrează restanțe la data solicitării;

- debitorii, cu excepția persoanelor fizice, trebuie să declare pe propria răspundere scăderea veniturilor sau a încasărilor cu minim 25% din ultimele 3 luni anterioare solicitării suspendării obligațiilor de plată prin raportare la perioada similară din anii 2019/2020, după caz;

- pentru creditele ipotecare contractate de persoane fizice pentru care cererea de suspendare a obligațiilor de plata a fost formulată până la 15 iunie 2020 potrivit legii, cu termen de încheiere a perioadei de amânare anterior intrării în vigoare a prezentei ordonanțe de urgență suspendarea obligațiilor de plată complementar până la maxim 9 luni se aplică prin cumularea creanței/restului de creanță aferent/e dobânzilor calculate în prima perioadă suspendată potrivit Ordonanței de urgență a Guvernului nr.37/2020 cu creanța aferentă dobânzilor calculate pentru a doua perioadă suspendată potrivit dispozițiilor art.I. La creanța astfel rezultată dobânda este 0% și plata de către debitor a acestei creanțe se va face eșalonat în 60 de rate lunare egale începând cu luna imediat următoare încheierii celei de-a doua perioade de amânare. Statul român, prin Ministerul Finanțelor, garantează în procent de 100% plata dobânzii calculate astfel și aferentă creditelor ipotecare contractate de debitori persoane fizice.
Examinarea proiectului de lege a avut loc în ședința comisiei din 16 martie 2021.
În urma dezbaterilor, membrii comisiei au hotărât, cu majoritate de voturi, avizarea favorabilă a proiectului de lege.


Prin obiectul de reglementare și conținutul său, proiectul de lege face parte din categoria legilor ordinare.



În conformitate cu prevederile art.75 din Constituția României, republicată, și ale art.91 alin.(9) pct.1 din Regulamentul Camerei Deputaților, republicat, Camera Deputaților este Cameră decizională.

PREȘEDINTE,

Sándor Bende
Consilier parlamentar, Isabela-Patricia Robe

